મારા દેશમાં ન્યાય, સમાનતા, સમભાવની વાતો બહુ થાય છે, પણ પૈસા અને પાવર પાસે આ બધાં વેચાઈ જતાં કે ઝૂકી જતાં લાગે છે. ગરીબ કે સાધારણ માણસ આખી જિંદગી અન્યાય સામે લડ્યા કરે તોય ન્યાય મળતો નથી. નબળાની બધા જ સતામણી કરે રાખે છે. પોલીસતંત્રમાં સામાન્ય નાગરિક કરતાં ગલીના ગુંડાથી માંડી લેભાગુ રાજકારણી-નેતાઓ વધુ વર્ચસ ધરાવે છે. કહેવાય છે કે ન્યાયાધીશ પાસે પોતાની ફેવરમાં ચુકાદો મેળવવાના પણ નીચેથી ઉપર ભાવ બોલાય છે, જ્યારે પોતાના અધિકાર માટે પણ આમ આદમી કોર્ટની તારીખોમાં ખોવાયા કરી જીવનના કૅલેન્ડરને પૂરું કરી નાખે છે. એક ઈમાનદાર સામે અહીં એકસો બેઈમાન ફરતા રહે છે અને એથી એક ઈમાનદારની લાગણી પણ ગભરાયા કરે છે.